新作西池呈王守
作者：劉攽
朝代：宋

paragraphs: 清源注長波，縈回十里內。
泓澄鑒群物，雜細分毛介。
旱歲未嘗減，隆冬方可愛。
傳云五龍舊，疑有神物在。
惜此去人近，久隨荆棘廢。
賞心一朝同，版築四面會。
鑿池兩漢集，抗榭群山對。
種花漸成蹊，栽竹俄自倍。
荷芰入四鄰，鷗鳥盈千輩。
鱼遊明鏡中，人語紅塵外。
眷茲仁智樂，况乃登臨最。
滄浪歡濯纓，藥餌勸飛蓋。
訟閒固材勝，神逸自形泰。
願言載筆間，屢得從公邁。